b"\n_START_ARTICLE_\nBill Farmer\n_START_SECTION_\nBiografia\n_START_PARAGRAPH_\nFarmer syntyi Prattissa, Kansasissa ja oli lapsesta asti kiinnostunut piirretyist\xc3\xa4. Jo nuorena Farmer huomasi kykenev\xc3\xa4ns\xc3\xa4 imitoimaan suosikkipiirroshahmojaan ja erityisesti Hessu Hopoa._NEWLINE_Yliopistossa opiskellessaan h\xc3\xa4n l\xc3\xb6ysi t\xc3\xb6it\xc3\xa4 radion ja television parissa, jonka j\xc3\xa4lkeen Farmer siirtyi stand up -komiikkaan imitaattoriksi. H\xc3\xa4n teki esiintymisi\xc3\xa4 tiistai-iltaisin Dallasissa Comedy Corner -komediaklubilla. P\xc3\xa4iv\xc3\xa4ty\xc3\xb6n\xc3\xa4\xc3\xa4n Farmer ty\xc3\xb6skenteli elektroniikkakaupassa. Vuodesta 1982 l\xc3\xa4htien h\xc3\xa4n kuitenkin ty\xc3\xb6skenteli useammin Comedy Cornerissa aina vuoteen 1986 asti, jonka j\xc3\xa4lkeen Farmer muutti Hollywoodiin.\n_START_SECTION_\n\xc3\x84\xc3\xa4nin\xc3\xa4yttelij\xc3\xa4n\xc3\xa4\n_START_PARAGRAPH_\nP\xc3\xa4\xc3\xa4t\xc3\xb6s muuttaa Kaliforniaan tuli h\xc3\xa4nen mainosagentiltaan, joka ehdotti muuttamista antaakseen asiakkaalleen mahdollisuuden kokeilla \xc3\xa4\xc3\xa4nilahjojaan, jotta Farmer voisi tehd\xc3\xa4 sit\xc3\xa4 ty\xc3\xb6kseen. Nelj\xc3\xa4 kuukautta my\xc3\xb6hemmin muutettuaan vaimonsa kanssa Hollywoodiin h\xc3\xa4nen agenttinsa kysyi Farmerilta osaisiko t\xc3\xa4m\xc3\xa4 tehd\xc3\xa4 mink\xc3\xa4\xc3\xa4n Disney-hahmon \xc3\xa4\xc3\xa4nt\xc3\xa4. My\xc3\xb6hemmin h\xc3\xa4n koe-esiintyi Hessu Hopon roolia varten lyhytanimaatioon Goofy About Health (1989). Ennen koe-esiintymist\xc3\xa4\xc3\xa4n Farmer opiskeli hahmon \xc3\xa4\xc3\xa4nt\xc3\xa4 kaikista mahdollisesta piirretyist\xc3\xa4 ja erityisesti 1930-luvun lyhytanimatioelokuvista. My\xc3\xb6hemmin Farmer sai alun perin Pinto Colvigin \xc3\xa4\xc3\xa4nin\xc3\xa4yttelem\xc3\xa4n hahmon. Samoihin aikoihin Tony Anselmo oli tullut uudeksi Aku Ankan \xc3\xa4\xc3\xa4neksi._NEWLINE_Parhaiten Farmer muistetaan Hopon poppoo -animaatiosarjasta, jota esitettiin alun perin vuosien 1992\xe2\x80\x931993 aikana. Sarjan j\xc3\xa4lkeen h\xc3\xa4n on tehnyt Hessu Hopon lis\xc3\xa4ksi useita sivurooleja animaatioelokuviin, kuten Toy Story (1995), Herkules (1997), Rautaj\xc3\xa4tti (1999), Monsterit Oy (2001), Karhuveljeni Koda '2003), Leijonakuningas 3 \xe2\x80\x93 Hakuna Matata (2004) ja Ice Age 2 (2006). Lis\xc3\xa4ksi Farmer toimi vuonna 1996 ilmestyneess\xc3\xa4 Space Jam -elokuvassa Sylvesterin, Viiksi-Vallun ja Kukko Koppavan \xc3\xa4\xc3\xa4nin\xc3\xa4._NEWLINE_Farmer opiskeli \xc3\xa4\xc3\xa4nin\xc3\xa4yttelemist\xc3\xa4 Daws Butlerin opissa. H\xc3\xa4n on ollut naimisissa vuodesta 1985 l\xc3\xa4htien Jennifer Wynne Farmerin kanssa."